OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Opatrenia Komisie v nadväznosti na konzultáciu právnych predpisov EÚ s MSP pod názvom „Top10“ /* COM/2013/0446 final */





Opatrenia Komisie v nadväznosti na konzultáciu právnych predpisov EÚ s MSP pod názvom „top10“ 1. Úvod Malé a stredné podniky sú pre hospodársky rast a tvorbu pracovných miest kľúčové[1]. Komisia v uplynulých rokoch prijala celú škálu opatrení na ich podporu a svoju činnosť naďalej posilňuje. Týka sa to aj rozhodnutia vyvinúť spoločné úsilie s cieľom znížiť regulačné zaťaženie MSP z novembra 2011[2]. Komisia v rámci tohto úsilia požiadala MSP, aby v priebehu roka 2012 prostredníctvom konferencií a konzultácií označili tie právne predpisy a legislatívne oblasti EÚ, ktoré považujú za najviac zaťažujúce. MSP sa na tejto iniciatíve aktívne podieľali[3]. Na základe ich odpovedí Komisia vypracovala zoznam legislatívnych aktov EÚ, ktoré MSP a organizácie zainteresovaných strán považovali za najviac zaťažujúce[4]. Výsledky tejto iniciatívy s názvom „TOP10“ spolu s radom ďalších opatrení Komisie boli oznámené v marcovom oznámení „Inteligentná regulácia – Plnenie potrieb malých a stredných podnikov“[5]. Členské štáty boli o výsledkoch informované aj prostredníctvom siete vyslancov MSP. Komisia sa zaviazala k priamej a okamžitej reakcii na problémy MSP. Európska rada túto iniciatívu uvítala a vyzvala Komisiu, aby do júna podala správu o situácii[6]. Na základe predmetnej požiadavky sa v tejto správe uvádzajú opatrenia nadväzujúce na hlavné zistenia z konzultácií. Úspešnosť iniciatívy „TOP10“ si vyžaduje, aby spoluzákonodarcovia a členské štáty spojili sily. Mnohé opatrenia Komisie sú zahrnuté v legislatívnych návrhoch, ktoré spoluzákonodarcovia aktuálne skúmajú. Rada a Európsky parlament musia zabezpečiť, aby sa ustanovenia v prospech MSP v týchto návrhoch zachovali a aby v rámci rozhodovacieho procesu mimovoľne nevznikla ďalšia zbytočná záťaž. Nejde len o jednorazové úsilie. Je súčasťou programu REFIT, o ktorom Komisia informovala vo svojom oznámení z 12. decembra 2012 o vhodnosti právnych predpisov EÚ[7]. Prostredníctvom tohto programu bude Komisia naďalej podnikať kroky na zníženie regulačného zaťaženia a plošné zjednodušenie právnych predpisov, zohľadňujúc vstupy širokého spektra zainteresovaných strán. 2. Výsledky iniciatívy TOP10 a následné opatrenia Pri každom z hlavných legislatívnych opatrení zo zoznamu TOP10 už Komisia podnikla kroky. Podľa možnosti sa problémy snažila riešiť priamo Komisia. V oblastiach vyžadujúcich si legislatívnu zmenu predložila Komisia návrh spoluzákonodarcovi. O niečo viac ako polovica uvedených opatrení predstavuje oblasti, ktoré si vyžadujú zásah Európskeho parlamentu a Rady. Zároveň Komisia buď už začala skúmať príslušnú legislatívu, alebo plánuje preskúmanie v záujme voľby správneho postupu. Problémy MSP, ktoré sa na zoznam TOP10 nedostali, sa preskúmajú v rámci širšieho programu znižovania regulačného zaťaženia (programu REFIT). Správa o pokroku bude predložená na jeseň. 2.1 Činnosti, ktoré Komisia už vykonala v rámci svojej pôsobnosti Chemikálie Nariadenie (ES) č. 1907/2006 o registrácii, hodnotení, autorizácii a obmedzovaní chemikálií (REACH) Informácie od MSP: Robí im starosti zložitosť oznamovacích povinností a súvisiace náklady, nekonzistentné uplatňovanie jednotlivými členskými štátmi a nesúlad so špecifickou legislatívou v oblasti chemikálií, ako napríklad obmedzenia používania nebezpečných látok (ONL), biocídne výrobky, endokrinné disruptory a bezpečnosť hračiek. Reakcia Komisie: Komisia vykonala komplexné preskúmanie nariadenia REACH vrátane analýzy prepojení a prípadného prekrývania sa s ďalšími právnymi predpismi EÚ, ktoré súvisia s chemikáliami, ako aj konkrétnych ťažkostí pre MSP. V marci 2013 prijala Komisia vykonávacie nariadenie[8], v ktorom sa stanovuje zníženie registračných poplatkov pre MSP – 35 % zníženie pre stredné podniky, 65 % pre malé podniky a 95 % pre mikropodniky. Okrem toho sa pripravujú ďalšie usmernenia k implementácii, pričom Európska chemická agentúra (ECHA) na žiadosť Komisie vymenovala „veľvyslanca pre MSP“, aby sa v rámci jej činností zohľadnili osobitné potreby MSP a aby mali zainteresované strany partnera na rokovanie. V záujme zvýšenia súladu nariadenia REACH s inými právnymi predpismi v oblasti chemikálií tam, kde boli identifikované prípady možného vzájomného prekrývania, sa ich bude Komisia snažiť minimalizovať alebo sa im vyhnúť, a to vyzývaním ECHA, aby podľa potreby vydala usmernenia, a prípravou vykonávacích predpisov, najmä pri zvažovaní budúcich obmedzení a látok podliehajúcich autorizácii. Keďže vykonávanie nariadenia REACH sa ešte neukončilo, Komisia sa zhoduje s mnohými obchodnými organizáciami a v záujme právnej stability momentálne nepovažuje ďalšie zmeny nariadenia REACH za užitočné. 2.2 Návrhy Komisie, v prípade ktorých musí zákonodarca EÚ konať Ochrana osobných údajov Smernica 95/46/ES o ochrane osobných údajov (revízia[9] v rámci legislatívneho postupu pred prvým čítaním v EP) Informácie od MSP: V novom návrhu všeobecného nariadenia o ochrane osobných údajov sa príliš podrobne stanovujú povinnosti subjektov, ktoré spracúvajú osobné údaje. Navrhovaná reforma zahŕňa výnimky z povinností pre MSP, ktoré by sa mali v spolurozhodovacom procese zachovať. Hlavné hospodárske prínosy tejto reformy pocítia len spoločnosti pôsobiace v cezhraničnom obchode, ktoré budú mať väčší úžitok z harmonizácie, zatiaľ čo spoločnosti, ktoré obchodujú len na domácom trhu, budú musieť znášať zaťaženie dodatočnými povinnosťami. Reakcia Komisie: Komisia úzko spolupracuje s Európskym parlamentom a Radou s cieľom zachovať výnimky pre MSP v prípadoch, keď spracúvanie osobných údajov z ich strany nepredstavuje osobitné riziká z hľadiska základných práv a slobôd občanov. Komisia bude so zákonodarcom EÚ takisto spolupracovať na ďalšom rozvoji existujúcich prvkov prístupu zameraného na riziká. Táto činnosť sa zameria na kalibráciu záväzkov prevádzkovateľov údajov v záujme ďalšieho zjednodušovania regulačného prostredia a minimalizácie zbytočnej administratívnej záťaže pri súčasnom zachovaní vysokej úrovne ochrany osobných údajov a jednoznačnosti právnych záväzkov prevádzkovateľov údajov. Zamestnanosť Smernica 96/71/ES o vysielaní pracovníkov v rámci poskytovania služieb (dodatočné opatrenie[10] v rámci legislatívneho postupu pred prvým čítaním v EP) Informácie od MSP: Podporujú objasnenie presadzovania s cieľom bojovať proti podvodom a nekalej hospodárskej súťaži. Na tento účel navrhujú zavedenie systému predbežných oznámení členským štátom o vysielaní pracovníkov a prehodnotenie spoločnej a nerozdielnej zodpovednosti v prípade MSP. Tvrdia, že takáto zodpovednosť bude mať na MSP neprimeraný vplyv, keďže majú podstatne menšiu schopnosť sledovať, či všetci ich subdodávatelia dodržiavajú príslušné právne predpisy. Takisto tvrdia, že spoločná a nerozdielna zodpovednosť môže pre MSP predstavovať prekážku pri vstupe na nové trhy. Reakcia Komisie: Návrh smernice o presadzovaní, o ktorom sa diskutuje v rámci legislatívneho postupu, už obsahuje pozitívne prvky pre MSP a mikropodniky, napr. inšpekcie založené na riziku, rozšírenie povinností hostiteľských členských štátov pokiaľ ide o rýchle sprístupňovanie právnych informácií a posilnenie právnej istoty obmedzeným súborom kontrolných opatrení a administratívnych požiadaviek, ktoré môžu členské štáty prijať. Spoločná a nerozdielna zodpovednosť je dôležitým opatrením, ktoré sa v niektorých členských štátoch už uplatňuje, a jeho cieľom je poskytovať ochranu pred zneužívaním a vykorisťovaním zraniteľných pracovníkov. Komisia podporuje snahu o dosiahnutie dohody v rámci legislatívneho procesu, najmä pokiaľ ide o dve hlavné sporné otázky (zoznam kontrolných opatrení a spoločná a nerozdielna zodpovednosť). Bezpečnosť výrobkov Smernica 2001/95/ES o všeobecnej bezpečnosti výrobkov (revízia[11] v rámci legislatívneho postupu pred prvým čítaním v EP) Informácie od MSP: Členské štáty uplatňujú pravidlá a kontroly bezpečnosti výrobkov rôzne. Zodpovednosť výrobcov považujú menšie spoločnosti za veľkú záťaž a ustanovenia o stiahnutí výrobkov z trhu umožňujú široký výklad. Systém je pre MSP nákladný a spotrebiteľom neposkytuje riadne informácie a ochranu. Reakcia Komisie: Vo februári 2013 Komisia v záujme jednotnejšieho uplatňovania navrhla nahradenie smernice o všeobecnej bezpečnosti výrobkov priamo uplatniteľným nariadením o bezpečnosti spotrebných výrobkov. Tento návrh rieši mnohé pripomienky z konzultácie TOP10 a vyrovnáva rozdiely medzi členskými štátmi, a to aj prostredníctvom jednoduchšieho súboru bežnejších požiadaviek a výnimky z oznamovacích povinností v prípade výrobkov, ktoré predstavujú riziko len v ojedinelých prípadoch, kde nesie zodpovednosť príslušný hospodársky subjekt. Navrhovaným nariadením o dohľade nad trhom sa stanovuje jednotný rámec, predchádza duplicite kontrol výrobkov a zlepšuje spolupráca medzi orgánmi a hospodárskymi subjektmi. Lepší dohľad nad trhom zároveň pomôže chrániť zodpovedné MSP pred nekalou konkurenciou nevyhovujúcich výrobkov. Návrhy zohľadňujú potreby malých podnikov, pričom sa počíta s tým, že sa MSP poskytnú usmernenia a pomoc. Komisia vytvorí rámec pre pravidelné konzultácie vykonávania s podnikateľmi, a to aj prostredníctvom fóra pre dohľad nad trhom. Zároveň bude v rámci legislatívneho postupu presadzovať čo najjasnejšie pravidlá sťahovania výrobkov z trhu a vydá usmernenia na pomoc podnikom ešte pred uplatnením nariadení. Verejné obstarávanie Smernica 2004/18/ES o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (revízia[12] v rámci legislatívneho postupu pred prvým čítaním v Európskom parlamente) Informácie od MSP: Smernice EÚ o verejnom obstarávaní obsahujú náročné požiadavky týkajúce sa hospodárskej situácie MSP, nevhodného používania kvalitatívnych kritérií verejnými obstarávateľmi pri určovaní ekonomicky najvýhodnejšej ponuky a ťažkostí vyplývajúcich z uplatňovania rozdielnych postupov alebo rozdielnej praxe v rôznych členských štátoch, a to aj napriek harmonizácii v tejto oblasti. Byrokracia a administratívna záťaž súvisiace s prípravou ponúk pôsobia ako prekážka pre účasť malých podnikov vo verejných súťažiach. Reakcia Komisie: Komisia v decembri 2011 navrhla revíziu režimu verejného obstarávania. Niektoré z navrhovaných zmien budú mať priamy vplyv na prístup MSP k verejnému obstarávaniu vrátane koncesií. Revízia zahŕňa aj ustanovenia, v ktorých sa vyžaduje prijímanie vlastných vyhlásení na účely výberu (úplné doklady bude musieť preložiť len víťazný uchádzač), a ustanovenie, podľa ktorého musí byť zoznam výberových kritérií vyčerpávajúci. Zavádza sa obmedzenie v podobe maximálnej výšky obratu, ktorú možno požadovať na účasť vo verejnom obstarávaní – tá nesmie prekročiť trojnásobok odhadovanej hodnoty zákazky. Navyše sa verejným obstarávateľom odporúča rozdeľovať zákazky na viacero častí, čo umožňuje účasť viacerých uchádzačov, najmä MSP. V opačnom prípade musia verejní obstarávatelia uchádzačom vysvetliť dôvody (uplatnenie zásady „dodržiavaj alebo vysvetli“). V návrhu Komisie sa predpokladá postupný prechod na elektronické obstarávanie. Keď budú môcť spoločnosti sledovať príležitosti na predkladanie ponúk a predkladať ponuky online, zjednoduší sa celý proces a zvýši transparentnosť. Napokon Komisia upozorňuje na znepokojenie MSP v súvislosti s pretrvávajúcou zložitosťou postupov a praxe verejného obstarávania v členských štátoch, ktorá prispieva k administratívnemu zaťaženiu. Uznávanie odborných kvalifikácií Smernica 2005/36/ES o uznávaní odborných kvalifikácií (revízia[13] rámci legislatívneho postupu pred prvým čítaním v Európskom parlamente) Informácie od MSP: Ustanovenia tejto smernice sa prekrývajú s ustanoveniami smernice o službách a pre MSP nie je ľahké rozlišovať medzi povinnosťami vyplývajúcimi z oboch právnych predpisov. Hoci určité MSP vyjadrili spokojnosť s niektorými ustanoveniami zmeneného návrhu, o ktorom sa práve diskutuje v rámci legislatívneho postupu, najmä so zavedením európskeho profesijného preukazu a so zovšeobecnením informačného systému o vnútornom trhu (IMI)[14], niektoré iné nové návrhy boli spochybnené – napríklad čiastočný prístup otvorený pre odborníkov so širším rozsahom činností v hostiteľskom členskom štáte alebo implicitné uznávanie kvalifikácií odborníkov v oblasti bezpečnosti a ochrany zdravia. Reakcia Komisie: Revíziou sa zabezpečuje súlad so smernicou o službách, a to najmä vďaka zabezpečeniu, aby boli všetky informácie a postupy súvisiace s uznávaním kvalifikácií pre všetky povolania k dispozícii na jednotných kontaktných miestach. V záujme uľahčenia poskytovania služieb sa modernizujú pravidlá dočasnej mobility. Súčasťou návrhu je zavedenie európskeho profesijného preukazu (EPP) na základe lepšej on-line spolupráce medzi orgánmi členských štátov pri overovaní kvalifikácií a zavedenia koncepcie „implicitného uznávania“ v okamihu, keď uplynie termín na vydanie rozhodnutia o uznaní. Implicitné uznávanie bude platiť pre všetky povolania využívajúce EPP, no hostiteľský členský štát bude môcť v prípade potreby termín predĺžiť, najmä z dôvodov súvisiacich s bezpečnosťou a ochranou zdravia verejnosti. Tak sa zabezpečí rýchlejšie spracovanie žiadostí o uznanie a odborníci budú môcť bezodkladne začať vykonávať svoju činnosť. Čiastočný prístup sa bude uplatňovať v závislosti od konkrétneho prípadu, aby sa predišlo situácii, keď by rozdiely v rozsahu činností vyhradených určitým povolaniam v hostiteľskom členskom štáte bránili odborníkom z domovského členského štátu usadiť sa v hostiteľskom členskom štáte. Príslušné orgány hostiteľského členského štátu budú môcť čiastočný prístup odmietnuť z dôvodov všeobecného záujmu. Cestná doprava Nariadenie Rady (EHS) č. 3821/85 o záznamovom zariadení v cestnej doprave (revízia[15] pred prijatím v rámci legislatívneho postupu) Informácie od MSP: Povinnosť inštalovať tachograf predstavuje náklady a dodržiavanie súčasného nariadenia je náročné, pokiaľ ide o administratívnu záťaž. Vozidlá, ktoré necestujú na veľké vzdialenosti od základne podniku, by mali mať výnimku z požiadavky tohto nariadenia. Reakcia Komisie: Revízia právnych predpisov o tachografoch bola okrem iného predložená za základe odporúčania skupiny na vysokej úrovni pre oblasť administratívnej záťaže. V návrhu Komisie sa predpokladalo, že súčasné voliteľné výnimky pre určité kategórie vozidiel v zmysle nariadenia 561/2006 sa budú uplatňovať v okruhu 100 km od základne podniku (pôvodne to bolo 50 km). Dosiahla sa posledná fáza legislatívneho postupu a otázka výnimiek bola predmetom intenzívnych diskusií ako jeden z posledných bodov dohody medzi Parlamentom a Radou. Je pravdepodobné, že konečný výsledok, na ktorý sa stále čaká, bude v súlade s návrhom Komisie, okrem výnimky pre tzv. „remeselníkov“ [článok 13 ods. 1 písm. d)], ktorá na rozdiel od ostatných už nebude voliteľná. To by malo posilniť právnu istotu v celej Únii a predísť administratívnej záťaži a zložitosti tak pre zainteresované strany, ako aj pre členské štáty. 2.3 Hodnotenia Komisie, ktoré už prebiehajú alebo sú naplánované Zamestnanosť Smernica Rady 89/391/EHS o zavádzaní opatrení na podporu zlepšenia bezpečnosti a ochrany zdravia pracovníkov pri práci Informácie od MSP: Všeobecná povinnosť týkajúca sa dokumentácie vyhodnocovania rizík je príliš zaťažujúca. Pri činnostiach s nízkym rizikom by sa analýza rizík mohla uskutočniť bez toho, aby sa musela zdokumentovať. Na prípady krátkodobého zamestnania a mikropodnikov by sa mali vzťahovať výnimky a menej náročné požiadavky. V prípadoch, kde sa prelína viacero legislatívnych opatrení, by sa malo vyhodnocovanie rizík a (duplicitné) dokumentovanie vyhodnocovania rizík zrušiť. Reakcia Komisie: Smernice o ochrane zdravia a bezpečnosti pri práci do značnej miery zohľadňujú osobitné postavenie MSP. Napríklad v rámcovej smernici 89/391/EHS sa členským štátom povoľuje prispôsobenie povinností dokumentovať vyhodnocovanie rizík v závislosti od povahy činností a veľkosti podnikov. Pri súbore všetkých právnych predpisov o bezpečnosti a ochrane zdravia pri práci (smernica 89/391/EHS a 23 s ňou súvisiacich smerníc) v súčasnosti prebieha úplné hodnotenie (kontrola vhodnosti v rámci programu REFIT), ktorého súčasťou budú osobitné konzultácie s MSP. Závery z tohto hodnotenia ex post budú k dispozícii do konca roka 2015. Členské štáty prispejú do tohto hodnotenia správami o vykonávaní do decembra 2013. Mali by v nich zohľadniť výhrady MSP a informovať o opatreniach na zjednodušenie vykonávania v MSP. Smernica 2008/104/ES o dočasnej agentúrnej práci Informácie od MSP: Táto smernica neuľahčuje spoločnostiam vykonávanie cezhraničnej činnosti. Administratívna záťaž je vysoká najmä v dôsledku požiadaviek členských štátov. Napríklad od spoločností, ktoré chcú pôsobiť v niekoľkých členských štátoch, sa stále môže požadovať, aby sa povinne registrovali v každom z týchto členských štátov zvlášť. MSP navrhujú, aby sa zabezpečili primeranejšie požiadavky, ktoré uľahčujú cezhraničné služby, a aby sa dočasná agentúrna práca presunula do pôsobnosti smernice o službách. Reakcia Komisie: Správa, ktorá sa má vypracovať na základe konzultácií s členskými štátmi a sociálnymi partnermi zastupujúcimi záujmy európskych pracovníkov a zamestnávateľov, je naplánovaná na december 2013. V tejto správe sa zohľadnia podnety MSP a aspekty regulačného zaťaženia a osobitne sa preskúma, ako členské štáty splnili požiadavku identifikovať a odôvodniť existujúce prekážky činnosti agentúr dočasného zamestnávania. Ak Komisia vo svojom posúdení vnútroštátnych systémov identifikuje konkrétne aspekty regulačného zaťaženia, ktoré sú prekážkou rastu a konkurencieschopnosti, zváži zahrnutie odporúčaní členským štátom v rámci opatrení pre jednotlivé krajiny na rok 2014. Smernica 2003/88 o niektorých aspektoch organizácie pracovného času Informácie od MSP: Smernica je zložitá a nepružná, najmä v prípade sezónnej práce, alebo ak podniky čelia náhlym zmenám úrovne dopytu. Zmeny v počítaní pracovnej pohotovosti a predĺženie referenčného obdobia na výpočet priemerného týždenného počtu pracovných hodín na 12 mesiacov by malým podnikom poskytli viac flexibility. Záťaž vyplývajúca zo zaznamenávania pracovného času by mala byť rozdelená medzi zamestnávateľa a zamestnanca. Pre zložitosť tejto smernice majú MSP kvázi povinnosť vyhľadať špecializovanú právnu pomoc, čo je nákladné. Reakcia Komisie: Pracuje sa na podrobnom posúdení vplyvu, v ktorom sa osobitne zohľadnia pripomienky MSP. Daň z pridanej hodnoty Smernica 2006/112/ES o spoločnom systéme dane z pridanej hodnoty Informácie od MSP: Systém je veľmi zložitý, existujú v ňom rôzne vnútroštátne pravidlá postupov a chýba jednoduché, jednotné priznanie DPH. To odrádza MSP od cezhraničného obchodovania. Mali by sa zovšeobecniť identifikačné čísla pre DPH. Povinnosť spoločností pôsobiacich v cezhraničnom obchode zaregistrovať sa vo všetkých členských štátoch, do ktorých chcú vyvážať, vytvára ďalšie zaťaženie. Chýbajúci strop sadzieb DPH systém ešte viac komplikuje. Informácie a usmernenia nie sú postačujúce. Reakcia Komisie: Návrh štandardného daňového priznania k DPH, ktoré podnikom s činnosťami vo viacerých členských štátoch uľahčí plnenie povinností, je naplánovaný na koniec roka 2013. Okrem toho sa začala spolupráca s členskými štátmi na zavedení „mini miest jednotného kontaktu“ v prípade elektronických služieb, vysielania a telekomunikácií. Tieto majú byť zavedené v roku 2015, kedy sa majú zároveň začať uplatňovať nové pravidlá týkajúce sa miesta poskytovania služieb. Komisia bude s členskými štátmi spolupracovať v záujme zabezpečenia riadnej podpory podnikania od samého začiatku. Komisia podporuje rozšírenie tejto koncepcie, ako uviedla už vo svojom návrhu z roku 2004. Záverom z nedávneho zasadnutia Rady v otázke budúcnosti DPH však je, že tak možno urobiť až po vyhodnotení mini miest jednotného kontaktu. Zintenzívni sa práca na vývoji webového portálu EÚ pre DPH, ktorý bude včasne poskytovať presné a spoľahlivé informácie o uplatňovaní režimu EÚ pre DPH v jednotlivých členských štátoch. To sa vykoná za aktívnej konzultácie s členskými štátmi i MSP, aby systém lepšie odrážal potreby MSP z hľadiska praktických riešení vrátane primeraných opatrení v oblasti dostupných jazykových verzií, stavajúc na podrobných informáciách z aktuálnej webovej stránky. Smernica 2008/9/ES, ktorou sa ustanovujú podrobné pravidlá pre vrátenie dane z pridanej hodnoty Informácie od MSP: Znepokojuje ich nízka miera reakcie členských štátov na žiadosti o vrátenie DPH a omeškania pri vracaní dane. Reakcia Komisie: Komisia v roku 2012 usporiadala konferenciu o zdokonalení pravidiel vracania DPH. Podľa informácií, ktoré má Komisia aktuálne k dispozícii, sú už počiatočné problémy systému vracania DPH vyriešené. Ak by sa objavili akékoľvek ďalšie problémy, Komisia je pripravená zabezpečiť rýchlu a účinnú odozvu. Odpad Smernica 2008/98/ES o odpade a rozhodnutie 2000/532/ES, ktorým sa vydáva zoznam odpadov a zoznam nebezpečných odpadov Informácie od MSP: Znepokojujú ich určité aspekty tejto smernice – napríklad im nie je jasné, kedy odpad prestáva byť odpadom. Niektoré z nich tvrdia, že definícia vedľajších produktov odrádza od inovácií. Ďalším problémom je, že členské štáty pridávajú nadbytočné požiadavky a chýbajú primerané odporúčania a usmernenia. Mali by sa zaviesť výnimky alebo ľahšie režimy, predovšetkým pokiaľ ide o predkladanie správ a požiadavky na dodacie listy pre odpad. Reakcia Komisie: Komisia v rámci programu REFIT skúma politiku a právne predpisy EÚ v oblasti odpadov. Preskúmanie má trvať do roku 2014 a jeho cieľom je zistiť, či je zmena legislatívy v oblasti odpadov potrebná. Komisia bude s členskými štátmi a zainteresovanými stranami spolupracovať na príprave praktických usmernení a poradných opatrení a bude naďalej skúmať konkrétne otázky, napríklad v súvislosti so znižovaním administratívnej záťaže vyplývajúcej z registračných povinností prepravcov odpadu v zmysle článku 26 smernice 2008/98/ES. Zároveň prijme kroky na zvýšenie účasti MSP v Európskej platforme pre efektívne využívanie zdrojov[16]. Začiatkom roka 2014 Komisia zorganizuje seminár, na ktorom sa bude diskutovať o problémoch, na ktoré MSP v súvislosti s legislatívou EÚ v oblasti odpadu poukázali. Nariadenie (ES) č. 1013/2006 o preprave odpadu Informácie od MSP: V dôsledku rozdielneho vykonávania a výkladu v jednotlivých členských štátoch toto nariadenie neviedlo k vytvoreniu spoločného trhu využívania a recyklácie odpadu. Treba urobiť viac pre zabezpečenie jednotného vykonávania nariadenia, viac sa zameriavať na nebezpečný odpad a menej na odpad bezproblémový. Postupy na presun odpadu medzi členskými štátmi by sa mali ešte viac zjednodušiť, pričom kontrola a hodnotenie zariadení na spracovanie odpadov by sa mali ponechať na orgány prijímajúceho členského štátu. Reakcia Komisie: V záujme ďalšej podpory spoločného trhu využitia a recyklácie odpadov prišla Komisia s viacerými iniciatívami vrátane stanovenia kritérií stavu konca odpadu, ktorými sa určité odpadové toky (napr. pokiaľ ide o kovy, sklo, meď) vynímajú z rozsahu pôsobnosti legislatívy EÚ v oblasti odpadov (vrátane nariadenia o preprave odpadu). Komisia preto v reakcii na konkrétne odporúčanie skupiny na vysokej úrovni pre oblasť administratívnej záťaže začala aktívne podporovať využívanie elektronických systémov výmeny údajov o preprave odpadu medzi členskými štátmi a nedávno iniciovala štúdiu uskutočniteľnosti prípadného elektronického systému výmeny údajov v rámci celej EÚ. V záujme zabezpečenia jednotnejšieho vykonávania nariadenia so zameraním na problematické odpadové toky plánuje Komisia v polovici roka 2013 predložiť návrh na posilnenie kontrol prepravy odpadu. V rámci verejnej konzultácie o tomto návrhu v roku 2011 mu zainteresované strany vyjadrili širokú podporu. Komisia pri príprave návrhu zohľadnila pripomienky MSP a po jeho prijatí je pripravená objasniť, akým spôsobom. 3. Záver Komisia reaguje na problémy MSP priamo. Cieľom je podľa možností odľahčiť regulačné zaťaženie pri súčasnom rešpektovaní politických cieľov a zachovaní právnej stability. Komisia vyzýva zákonodarcu EÚ a členské štáty, aby pri prijímaní právnych predpisov na úrovni EÚ, resp. pri ich implementácii zabezpečili prispôsobenie legislatívy potrebám MSP s osobitným odkazom na návrhy, ktoré už Komisia predložila v oblastiach regulácie, ktoré boli v rámci konzultácie TOP10 vyhodnotené ako obzvlášť zaťažujúce. Komisia bude pokračovať v nastolenom trende znižovania záťaže a zjednodušovania v rámci programu REFIT, o ktorom predloží správu na jeseň. Pokrok bude sledovať prostredníctvom výročného prehľadu výsledkov. [1] V súkromnom sektore tvorí 20,7 milióna MSP viac ako 65 % pracovných miest. MSP patria medzi najviac inovatívne podniky, ktoré zohrávajú vedúcu úlohu pri tvorbe pracovných miest a rastu. Popri prístupe k financovaniu a na trhy je regulačné zaťaženie jednou z najväčších prekážok pre zakladanie a rozvoj malých podnikov. KOM(2008) 394. [2] KOM(2011) 803. [3] Konzultácie priniesli 1000 odpovedí – 779 od samotných podnikov a 154 od ich zastupiteľských organizácií COM(2013) 122, SWD(2013) 60. [4] Zoznam vznikol zlúčením zoznamov 20 legislatívnych opatrení, ktoré sa najčastejšie vyskytovali v odpovediach podnikov, resp. ich zastupiteľských organizácií. Z najčastejšie skloňovaných opatrení na oboch zoznamoch sa následne zostavil zoznam 14 legislatívnych opatrení. - KOM(2013) 122, SWD(2013) 60. [5] COM(2013) 122. [6] Závery Európskej rady zo 14. marca 2013 (EUCO 23/13). [7] COM(2012) 746. [8] Vykonávacie nariadenie Komisie (EÚ) č. 254/2013 z 20. marca 2013 , ktorým sa mení a dopĺňa nariadenie Komisie (ES) č. 340/2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH). [9] COM(2012) 11 – Návrh nariadenia Európskeho parlamentu a Rady o ochrane fyzických osôb pri spracúvaní osobných údajov a o voľnom pohybe takýchto údajov. [10] COM(2012) 131 – Návrh smernice Európskeho parlamentu a Rady o presadzovaní smernice 96/71/ES o vysielaní pracovníkov v rámci poskytovania služieb. [11] COM(2013) 78 – Návrh nariadenia Európskeho parlamentu a Rady o bezpečnosti spotrebných výrobkov a o zrušení smernice 87/357/EHS a smernice 2001/95/ES. [12] KOM(2011) 896 – Návrh smernice Európskeho parlamentu a Rady o verejnom obstarávaní. [13] KOM(2011) 883 – Návrh smernice Európskeho parlamentu a Rady, ktorou sa mení a dopĺňa smernica 2005/36/ES o uznávaní odborných kvalifikácií a nariadenie o administratívnej spolupráci prostredníctvom informačného systému o vnútornom trhu. [14] http://ec.europa.eu/internal_market/imi-net/index_sk.html. [15] KOM(2011) 451 – Návrh nariadenia Európskeho parlamentu a Rady, ktorým sa mení a dopĺňa nariadenie Rady (EHS) č. 3821/85 o záznamovom zariadení v cestnej doprave a nariadenie Európskeho parlamentu a Rady (ES) č. 561/2006. [16] http://ec.europa.eu/environment/resource_efficiency/re_platform/.